## Rješenje Agenciije za zaštitu tržišnog natjecanja klasa: 430-01/2010-04/008 od 2. prosinca 2010.

### NN 141/2010 (15.12.2010.), Rješenje Agenciije za zaštitu tržišnog natjecanja klasa: 430-01/2010-04/008 od 2. prosinca 2010.

AGENCIJA ZA ZAŠTITU TRŽIŠNOG NATJECANJA

3591

I. Agencija za zaštitu tržišnog natjecanja (dalje: Agencija) zaprimila je 29. studenoga 2010., od Ministarstva mora, prometa i infrastrukture (dalje: Ministarstvo) Nacrt prijedloga zakona o izmjenama i dopunama Zakona o prijevozu u linijskom i povremenom obalnom pomorskom prometu s konačnim prijedlogom Zakona (dalje: Nacrt prijedloga zakona).

Nacrt prijedloga zakona dostavljen je Agenciji na prethodno obvezujuće mišljenje, sukladno članku 10. stavku 1. Zakona o državnim potporama (»Narodne novine«, broj 140/05; dalje: ZDP).

II. Agencija je izvršila uvid u odredbe Nacrta prijedloga zakona. Slijedom navedenog, sukladno članku 10. stavku 1. ZDP-a, Agencija na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur. zamjenik predsjednice Vijeća, Vesna Patrlj, dipl. iur., članica Vijeća, dr. sc. Mirna Pavletić Župić, članica Vijeća i Milivoj Maršić, dipl.oec., član Vijeća, s 58. sjednice, održane 2. prosinca 2010., donosi

PRETHODNO OBVEZUJUĆE MIŠLJENJE

Nacrt prijedloga zakona o izmjenama i dopunama Zakona o prijevozu u linijskom i povremenom obalnom pomorskom prometu sukladan je sa Zakonom o državnim potporama.

Obrazloženje

Agencija je Nacrt prijedloga zakona promatrala isključivo s aspekta njegove usklađenosti s odredbama ZDP-a.

Uvidom u članak 2. Nacrta prijedloga zakona utvrđeno je da isti sadrži elemente državnih potpora u obliku naknada za javne usluge, čija dodjela mora biti usklađena s Uredbom o uvjetima i postupku davanja koncesije za obavljanje javnog prijevoza u linijskom obalnom pomorskom prometu (»Narodne novine«, broj 132/06 i 145/08; dalje: Uredba).

Uredba je naknadno odobrena rješenjem Agencije od 14. prosinca 2006., pod poslovnim brojem, klasa: UP/I 430-01/2006-05/58, urbroj: 580-03-06-61-2, a koje je objavljeno u »Narodnim novinama«, broj 132/06.

Navedeni članak 2. propisuje da će se za održavanje postojećih nekoncesioniranih linija na kojima se od ostvarenih prihoda ne mogu pokriti ukupni troškovi prijevoza, razlika sredstava osigurati u Državnom proračunu Republike Hrvatske (dalje: Državni proračun) temeljem ugovora kojeg sklapa brodar i Agencija za obalni linijski pomorski promet, a kojim se utvrđuje visina potpore i ostali uvjeti za održavanje predmetnih linija sukladno člancima 49. do 51. Zakona o prijevozu u linijskom prometu (»Narodne novine«, broj 33/06, dalje: Zakon).

Članak 49. Zakona propisuje da se potpora brodarima daje ako isti za obavljanje javnog prijevoza na određenim linijama, uzimajući u obzir vlastiti gospodarski interes temeljen na tržišnim načelima, pod danim uvjetima i u danom opsegu, ne bi preuzeli obvezu obavljanja toga prijevoza bez državnih potpora. Potpora se daje kada se na određenoj liniji od ostvarenog prihoda ne mogu pokriti stvarni troškovi, a s ciljem osiguranja javnog prijevoza na toj liniji.

Člankom 50. Zakona propisano je da je svaki koncesionar dužan platiti naknadu za koncesiju, neovisno o eventualnoj potpori koju može dobiti, dok je člankom 51. Zakona navedeno da se sredstva za osiguranje potpore osiguravaju u Državnom proračunu za državne linije, u proračunu županija za županijske linije i u proračunu općine, odnosno grada za lokalne linije.

Člankom 3. Nacrta prijedloga zakona propisano je da se, razdoblje za sukcesivno godišnje raspisivanje javnog natječaja za davanje koncesija za određeni broj državnih linija, sukladno raspoloživim sredstvima planiranim u državnom proračunu Republike Hrvatske produljuje s 5 na 7 godina.

Zbog činjenice da su odobrena prijelazna razdoblja za obalni linijski pomorski prijevoz do 31. prosinca 2016., za povremeni izletnički prijevoz do 31. prosinca 2014., te za obavljanje javnog linijskog pomorskog prijevoza do 31. prosinca 2016., u članku 3. Nacrta prijedloga zakona predloženo je produljenje roka za davanje koncesija za određeni broj državnih linija s pet na sedam godine, s time da se obuhvate sve državne linije.

Naime, u pregovorima o pristupanju Republike Hrvatske (dalje: RH) Europskoj uniji (dalje: EU), utvrđena su prijelazna razdoblja u odnosu na primjenu Uredbe Vijeća (EEZ-a) broj 3577/92 o slobodnom pružanju usluga u pomorskom prijevozu unutar država članica (pomorska kabotaža) i to u odnosu na obalni linijski pomorski prijevoz do 31. prosinca 2016., a za povremeni izletnički prijevoz do 31. prosinca 2014. godina. Prijelazno razdoblje je uvedeno kako bi se domaćim brodarima u javnom obalnom linijskom pomorskom prijevozu i povremenom izletničkom prijevozu omogućilo duže vrijeme pripreme za konkurenciju koja ih čeka na zajedničkom europskom tržištu. Na Međuvladinoj konferenciji u Bruxellesu, održanoj 5. studenoga 2010., zajedničkim stajalištem EU za poglavlje 14. prihvaćen je zahtjev za prijelazna razdoblja i to u odnosu na obavljanje javnog linijskog pomorskog prijevoza na način da ugovori zaključeni do pristupanja RH u EU ostaju na snazi do 31. prosinca 2016.

Dakle, budući da se ugovori o javnim uslugama zaključeni prije datuma pristupanja RH u EU mogu nastaviti primjenjivati do 31. prosinca 2016., potrebno je odstupiti od primjene propisanih rokova do deset godina kako je navedeno u članku 32. Zakona, jer bi prema tim rokovima većina koncesija trajala duže od 2016.

Stoga je člankom 4. Nacrta prijedloga zakona propisano da se, iznimno od članka 32. Zakona, prema kojem se koncesije za državne linije daju na rok od 5 do 10 godina, od dana stupanja na snagu predmetnog Zakona do pristupanja RH u EU, koncesije za obavljanje javnog pomorskog prijevoza daju s rokom trajanja do 31. prosinca 2016.

Člankom 5. Nacrta prijedloga zakona je propisano da će koncesije za obavljanje javnog pomorskog prijevoza, dane do stupanja na snagu predmetnog Zakona, važiti do isteka roka na koji su dane, ali ne dulje od 31. prosinca 2016.

III. Sukladno odredbi članka 10. stavka 2. ZDP-a, ovo prethodno obvezujuće mišljenje dostavit će se Hrvatskom saboru i Vladi Republike Hrvatske, te će se isto, sukladno članku 18. ZDP-a objaviti u »Narodnim novinama«.

Klasa: 430-01/2010-04/008
Urbroj: 580-03-10-80-05
Zagreb, 2. prosinca 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Ostalo, NN 141/2010-3591